પૂર્વ અગ્નિમાં બીજુ ટોયલેટ પણ નકારાત્મક ઉર્જા આપે. આ બધાના કારણે નારીને લગતા રોગો, ખાસ કરીને ગર્ભાશયને લગતી તકલીફ આવી શકે. કિડનીથી મૂત્રાશય સુધીની સિસ્ટમને પણ અસર થાય અથવા દાંત, કાન કે આંખ ને લગતી સમસ્યા આવે. પૂર્વમાં સ્ટોર મસ્તિસ્ક ને લગતી બીમારી ઉપરાંત માનસન્માનને લગતી સમસ્યા આપે. ઈશાનમાં દાદરો હૃદય માટે યોગ્ય ન ગણાય. હૃદયને તકલીફ પડે તેવી ઘટના બને યા તો અહીં બ્લડપ્રેસરની બીમારી હોય જ. ઈશાનમાં રસોઈઘર યોગ્ય ન ગણાય. નારીને અસંતોષ ઉદભવે અને ગોઠણથી નીચે પગનો દુખાવો રહે. ઉત્તરમાં પૂજા ભૌતિકતાવાદી વિચારો આપે. વાયવ્યના રૂમનો વપરાશ શેના માટે થાય છે તે જણાવ્યું નથી. બ્રહ્મમાં ઘણા બધા દરવાજા આત્મવિશ્વાસ ઓછો કરે. પેઈંગ ગેસ્ટને રહેવાની વ્યવસ્થામાં ઉત્તરી વાયવ્યના પદમાં ટોયલેટ છે, જે પેટની બીમારી આપે. આમ તન, મન, ધન, સાંસારિક અને સામાજિક બધી જ સમસ્યાઓ અહીં આવી શકે. પરંતુ તેનાથી ગભરાવાની જરૂર નથી. કારણકે આપણા વિજ્ઞાનમાં તેનું નિરાકરણ છે. સર્વપ્રથમ તો સૂચન પછીના નકશા પ્રમાણેની રચના કરી અને વધારાના દરવાજા બંધ કરી દેવા જોઈએ. ઈશાનમાં અગિયાર તુલસી, વાયવ્યમાં બે બીલી, નૈઋત્યમાં બે નારિયેળી અગ્નિમાં બે ફૂલ દાડમ અને ઉત્તરમાં હજારી વાવી દેવા, ઉપરાંત ઘરમાં ગુગલ, ચંદન, મટ્ટીપલનો ધૂપ કરવો. મહામૃત્યુંજયના મંત્ર કરવા. શિવલિંગ પર પાણી, દૂધ, પંચામૃત, ચોખા, ગુલાબજળ, સરસવ, શેરડીનો તાજો રસ, પાણીથી અભિષેક કરી અને બીલીપત્ર ચડાવી દેવા. સૂર્યને જળ ચડાવવું. ગુરુવારે મુખ્ય દ્વાર પર આસોપાલવનું તોરણ બાંધી અને ઉંબરો પૂજી લેવો. ગણપતિ ભગવાનને ગોળ ધરાવી પ્રસાદ લેવો.